ຊາວມົ້ງອາໄລອາວອນນໍາ ທ່ານນາຍພົນ ວາງປາວ ມື້ລາງຜູ້ນໍາປະຊາຄົມລາວມົ້ງ ໃນອະເມຣິກາ
ອະດີດນາຍພົນ ​ວາງ ​ປາວ ​​ໄດ້​ເຖິງ​ມໍລະນະ​ກໍາ ເມື່ອວັນທີ 6 ເດືອນມັງກອນ ທີ່ເມືອງ Clovis ລັດແຄລິຟໍເນຍ, ຮວມອາຍຸ 81 ປີ.
ເນື່ອງໃນການຈາກໄປຂອງມື້ລາງທ່ານນາຍພົນວາງປາວ ຜູ້ນໍາຂອງປະຊາຄົມມົ້ງລາວ ອະເມຣິກັນໃນອາທິດທີ່ແລ້ວນີ້ ທາງລາຍການຊີວິດຊາວລາວໃນຕ່າງແດນຂອງ VOA ມື້ນີ້ ຈະນໍາສະເໜີຊີວະປະວັດຫຍໍ້ຂອງອະດີດທ່ານນາຍພົນ ວາງປາວ ພ້ອມກັບຄວາມຄິດຄວາມ ເຫັນຂອງຫຼາຍໆຄົນທີ່ກ່ຽວກັບທ່ານມາໃຫ້ທ່ານຜູ້ຟັງໄດ້ຮັບຟັງກັນ ຢ່າງທົ່ວເຖິງ ຂໍເຊີນພົບກັບວັນນະສອນໄດ້ເລີຍ ມື້ລາງທ່ານນາຍພົນ ວາງ ປາວ ຖືວ່າເປັນບຸກຄົນສໍາຄັນ ຂອງປະຊາຄົມລາວອະເມຣິກັນ ໂດຍສະເພາະບັນດາ ຊາວມົ້ງລາວອະເມຣິກັນ ທ່ານເກີດເມື່ອວັນທີ 8 ທັນວາ ປີ 1929 ທີ່ຊຽງຂວາງປະເທດລາວ,ຈົບການສຶກສາພຽງ ແຕ່ປະຖົມສຶກສາຫ້ອງທີ່ 3 ເທົ່ານັ້ນແລະໄດ້ຮັບເຂົ້າຮັບໃຊ້ ເປັນທະທານຕັ້ງແຕ່ອາຍຸ 13 ປີ ເພື່ອເປັນສາຍສືບໃຫ້ ຝຣັ່ງ ແລະຊ່ອຍຝຣັ່ງໃນສົງຄາມອິນໂດຈີນ ໂດຍເປັນ ຜູ້ນໍາພາພົນທະຫານ 600 ຄົນ ບົດບາດທີ່ເດັ່ນສຸດທີ່ທຸກຄົນຊາບກັນກໍຄົງຈະແມ່ນການທີ່ທ່ານນາຍພົນ ວາງ ປາວ ໄດ້ເຂົ້າ ມາພົວພັນກັບ CIA ທີ່ຊາບກັນຄື ໜ່ວຍກອງໂຈນພິເສດ ຫຼື Special Guerrilla Units ແລະກໍໄດ້ເລື່ອນຊັ້ນ ຂຶ້ນມາເປັນນາຍພົນໃນກອງທັບແຫ່ງພຣະຣາຊອານາຈັກ ລາວໃນປີ 1964 ເປັນຕົ້ນມາ ໃນການສົງຄາມລັບຂອງສະຫະລັດໃນລາວ ຕໍ່ສູ້ກັບ ຄອມມິວນີສ ຫວຽດນາມເໜືອ ຕົກມາຮອດເດືອນມິຖຸນາ 1975 ໄດ້ອົບພະຍົບເຂົ້າໄປລີ້ໃນຝຣັ່ງແລະໃນທີ່ສຸດ ກໍມາຮອດ Washington DC, ສະຫະລັດ ໃນເດືອນຕໍ່ມາ ບົດບາດອັນໃຫຽ່ແລະເດັ່ນອີກອັນນຶ່ງ ກໍຄືການຕັ້ງສະມາຄົມຄອບຄົວລາວຫຼື “Lao Family" ຂຶ້ນໃນປີ 1977 ຊຶ່ງເປັນອົງການບໍ່ຫາຜົນກໍາໄລ ຊ່ອຍເຫຼືອຊາວອົບພະຍົບ ລາວໃນສະຫະລັດ, ມີບົດບາດໃນເລື່ອງສິດທິມະນຸດ, ຊ່ອຍໃນເລື່ອງອົບພະຍົບລາວໃນ ໄທ, ຈົນໄດ້ມີອົງການ “Lao Family” ຫຼາຍສາຂາໃນທົ່ວສະຫະລັດ ຈາກລັດ California ເຖິງລັດ Minisota ທ່ານອະດີດນາຍພົນວາງປາວ ທີ່ໄດ້ຖືກເຊື້ອເຊີນໄປເປີດພິທີ ງານປີໃໝ່ມົ້ງທີ່ Fresno, California ຈຶ່ງບໍ່ໄດ້ມີໂອກາດກັບມາບ້ານທີ່ Orange County, California ເທື່ອ ວັນທີ 6 ເດືອນມັງກອນ ທີ່ເມືອງ Clovis, California ທ່ານອະດີດນາຍພົນ ວາງ ປາວ ໄດ້ເຖິງມໍລະນະກໍາ ທ່າມກາງຍາດພີ່ນ້ອງແລະເພື່ອນຝູງ ຊຶ່ງຮວມອາຍຸໄດ້ 81 ປີ VOA ໄດ້ສໍາພາດກັບຫຼາຍໆຄົນທີ່ຮູ້ຈັກທ່ານ ນາຍພົນ ວາງ ປາວ ດີ ອັນມີທ່ານ ອະດີດນາຍທະຫານ ທ່ານຄໍາບາງ ສີບຸນເຮືອງ ຜູ້ນໍາຂອງປະຊາຄົມລາວອະເມຣິກັນ ຈາກລັດTennessee, ທ່ານ Chuphang ນັກທຸລະກິດແລະເປັນຮອງປະທານສະມາ ຄົມ “Lao Family” ແລະເປັນປະທານຂອງລາວມົ້ງຕ່າງແດນ ຈາກລັດ Minnesota ພ້ອມທັງທ່ານ Vang Xiong ອະດີດປະທານຄອບຄົວລາວ ສາຂາລັດ Washington ແລະ ຜູ້ກໍ່ຕັ້ງສະມາຄົມ Hmong Association of Spokane, WA ສໍາລັບທ່ານ ເຈັງ ວາງ ນຶ່ງໃນລູກ 25 ຄົນຂອງທ່ານນາຍພົນ ວາງ ປາວ ໄດ້ເປັນຕົວ ແທນຂອງຄອບຄົວໃຫ້ VOA ສໍາພາດຜ່ານທາງໂທລະສັບຈາກ ລັດ California ຊຶ່ງທ່ານສາມາດຮັບຟັງບົດສຳພາດທັງໝົດໄດ້ໃນລາຍງານນີ້ ທ່ານສາມາດສອບຖາມຂໍ້ມູນກ່ຽວກັບວັນສົ່ງສະການຫຼືພິທີຊາປະນະກິດສົບຂອງ ທ່ານນາຍພົນ ວາງ ປາວ ໄດ້ທີ່: GVPMemorialPR@gmail com 651-260-7908 (English) and 559-367-2370